Kommissionens forordning (EF) nr. 1535/2002

af 28. august 2002

om undtagelse fra Rådets forordning (EF) nr. 1251/1999 om indførelse af en støtteordning for producenter af visse markafgrøder for så vidt angår arealbetalingen for visse markafgrøder og betalingen for jordudtagning i produktionsåret 2002/03 til producenterne i visse regioner i Tyskland

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1251/1999 af 17. maj 1999 om indførelse af en støtteordning for producenter af visse markafgrøder(1), senest ændret ved forordning (EF) nr. 1038/2001(2), særlig artikel 9, og

ud fra følgende betragtninger:

(1) I artikel 9, andet afsnit, tredje led, i forordning (EF) nr. 1251/1999 fastsættes det, at Kommissionen med forbehold af budgetsituationen og som en undtagelse fra artikel 8, stk. 1, kan tillade medlemsstaterne, at der i visse regioner foretages udbetaling inden den 16. november, som er den normale udbetalingsdato, af indtil 50 % af arealbetalingerne og af betalingen for jordudtagning i år, hvor exceptionelle klimatiske forhold har medført et så stort fald i udbyttet, at producenterne står over for alvorlige finansielle vanskeligheder.

(2) Visse regioner i Tyskland blev i august måned 2002 ramt af oversvømmelser. Som følge af denne usædvanlige situation er det gennemsnitlige udbytte blevet usædvanligt stærkt reduceret.

(3) Denne situation har ført til, at visse producenter har meget store finansielle problemer.

(4) Med henvisning til situationen i visse regioner i Tyskland og til budgetsituationen bør Tyskland have tilladelse til inden den 16. november 2002 at udbetale forskud på arealbetalingerne til kornafgrøder og betalingerne for udtagning af jord i produktionsåret 2002/03.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -

UDSTEDT FØLGENDE FORORDNING:

Artikel 1

1. Uanset artikel 8, stk. 1, i forordning (EF) nr. 1251/1999 kan der for produktionsåret 2002/03 fra den 1. september 2002 udbetales et forskud på højst 50 % af arealbetalingerne for markafgrøder, inklusive supplementet for hård hvede, og betalingerne for jordudtagning til de producenter i de i bilaget til nærværende forordning omhandlede områder.

2. Det i stk. 1 fastsatte forskud kan kun udbetales, såfremt den pågældende producent på dagen for udbetalingen ikke er registreret som ikke-støtteberettiget.

3. Tyskland udbetaler forskuddet til producenterne senest den 15. oktober 2002.

4. Ved beregningen af den endelige arealbetaling til de producenter, der har fået et forskud, tager den kompetente myndighed hensyn til:

a) enhver reduktion af producentens støtteberettigede areal

b) ethvert forskud, som er udbetalt i henhold til denne forordning.

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. august 2002.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 12.

(2) EFT L 145 af 31.5.2001, s. 16.

BILAG

DEUTSCHLAND

Brandenburg (Landkreise: Elbe-Elster, Havelland, Prignitz, Ostprignitz-Ruppin)

Mecklenburg-Vorpommern (Landkreis: Ludwigslust)

Niedersachsen (Landkreise: Gifhorn, Göttingen, Goslar, Helmstedt, Northeim, Osterode am Harz, Peine, Wolfenbüttel, Region Hannover, Diepholz, Hameln-Pyrmont, Hildesheim, Holzminden, Nienburg/Weser, Schaumburg, Celle, Cuxhaven, Harburg, Lüchow-Dannenberg, Lüneburg, Osterholz, Rothenburg/Wümme, Soltau-Fallingbostel, Stade, Uelzen, Verden; Kreisfreie Städte: Braunschweig, Salzgitter, Wolfsburg)

Sachsen (gesamtes Bundesland)

Sachsen-Anhalt (Landkreise: Stendal, Jerichower Land, Köthen, Bördekreis, Schönebeck, Ohrekreis, Anhalt-Zerbst, Wittenberg, Bernburg, Bitterfeld, Halberstadt, Quedlinburg, Wernigerode, Salzwedel; Kreisfreie Städte: Magdeburg, Dessau)

Schleswig-Holstein (Landkreis: Herzogtum-Lauenburg)

Thüringen (Landkreis: Altenburger Land)